A kő az 1481 és 1486 között uralkodó Tízoc rendeletére készült, valószínűleg coyoacáni mesterek keze által. Először Tenocstitlan szakrális területének déli részén, a Sipe-Totek istennek szentelt "Yopico"-templom udvarában helyezhették el, ahol a tlahuahuanaliztlinek nevezett áldozati szertartás kellékeként használták, majd a város spanyol meghódítása során, ellentétben rengeteg építménnyel, nem pusztították el; valakik a föld alá temették. Diego Durán 1565 és 1570 között írt "Historia de las Indias de Nueva España e islas de Tierra Firme" című könyvében megemlíti, hogy nemrég kiástak egy ilyen követ az újonnan épülő, hatalmasra tervezett székesegyháznál, amely helyett végül néhány évvel később egy kisebbet építettek fel. A kő ezután több mint 60 évig a régi templom nyugati oldalon levő kapuja előtt állt, ahol bárki láthatta: több tudományos leírás is ekkor született róla. Később azonban ismét a föld alá került, de nem tudni, hogy szándékosan elásták, vagy az 1629-es áradás utáni, 1634-re befejezett földmunkák során temették be.